Ўзбекистон Республикаси Судьялар олий кенгашининг 2021 йил 6 майдаги

СОКҚ-1542–III-сонли қарорига

ИЛОВА

**Судьяликка номзодларнинг Судьялар олий мактабига кириш  
 ва якунлаш имтиҳонлари натижаларидан норози бўлиб берган мурожаатларини кўриб чиқиш бўйича имтиҳон комиссияси тўғрисида   
НИЗОМ**

**I. Умумий қоидалар**

1. Ушбу Низом Ўзбекистон Республикаси “Судлар тўғрисида”ги, “Ўзбекистон Республикаси Судьялар олий кенгаши тўғрисида”ги қонунлари, Ўзбекистон Республикаси Президентининг “Судьяларнинг чинакам мустақиллигини таъминлаш ҳамда суд тизимида коррупциянинг олдини олиш самарадорлигини ошириш чора-тадбирлари тўғрисида”ги 2020 йил   
7 декабрдаги ПФ–6127-сон Фармонига мувофиқ судьяликка номзодларнинг Судьялар олий мактабига кириш ва якунлаш имтиҳонлари натижаларидан норози бўлиб берган мурожаатларини кўриб чиқиш бўйича имтиҳон комиссияси (кейинги ўринларда Имтиҳон комиссия деб юритилади) фаолиятини амалга ошириш тартибини белгилайди.

2. Имтиҳон комиссияси Судьялар олий мактабига кириш ва якунлаш имтиҳонлари натижаларидан норози бўлган талабгор ва тингловчиларнинг (кейинги ўринларда мурожаат қилувчи деб юритилади) берган жавобларига қўйилган баҳоларнинг асослилиги, адолатлилиги, холислиги, аниқлиги, тўғри ва тўлиқлигини баҳолайди.

Судьялар олий мактабига кириш имтиҳонларининг натижалари сифатида фақат ёзма равишда ўтказиладиган ижодий имтиҳон натижаларигина кўриб чиқилади.

3. Имтиҳон комиссияси Кенгаш ҳузурида судьялар ҳамжамияти органи бўлган ва ўз фаолиятини жамоатчилик асосида амалга оширадиган   
7 нафар Кенгаш аъзоларидан иборат таркибда, бир йил муддатга Кенгаш томонидан шакллантирилади.

4. Имтиҳон комиссиясининг асосий принциплари мустақиллик, коллегиаллик, холислик, тенг ҳуқуқлиликдан иборат.

5. Имтиҳон комиссияси натижалари комиссиянинг ҳар бир аъзоси бошқа аъзолардан мустақил равишда, овоз беришнинг яширин ва холислигини таъминлайдиган электрон тарзда аниқланади.

6. Имтиҳон комиссияси ўз фаолиятини мустақил равишда амалга оширади ва унинг фаолиятига аралашишга йўл қўйилмайди.

**II. Кириш имтиҳони натижаларини кўриб чиқиш**

7. Судьялар олий мактабига кириш имтиҳони натижалари бўйича ўқишга қабул қилинмаган талабгорлар натижалар эълон қилинган кундан эътиборан   
3 иш куни давомида Кенгашга ёзма ёки электрон равишда мурожаат қилади.

Мурожаатда қуйидагилар кўрастилиши керак:

мурожаат қилувчининг исми шарифи, яшаш жойи, мобиль алоқа рақами ва электрон почта манзили;

мурожаат этишга сабаб бўлган ҳолатлар;

мурожаат талабларига асос бўлувчи маълумотлар.

8. Келиб тушган мурожаатлар Имтиҳон комиссияси томонидан 5 иш куни давомида кўриб чиқилади.

Имтиҳон комиссияси мурожаат қилувчининг ижодий ёзма ишини кўриб чиқади.

9. Имтиҳон комиссияси ижодий ёзма иш натижаларига қуйидаги мезонлар асосида баҳо беради:

мавзу доирасида муаммоли масалаларни аниқлай олиш ва таҳлил қила олиш қобилияти;

ўз нуқтаи назарини исботлаш лаёқати мавжудлиги;

амалий муаммолар ва уларни ҳал қила олиши;

норматив-ҳуқуқий ҳужжатларни билиш даражаси, ҳуқуқий саводхонлиги;

ёзма нутқи, грамматик ва лексик кўникмалари мавжудлиги.

**III. Якуний имтиҳон натижаларини кўриб чиқиш**

10. Якуний давлат имтиҳони натижалари бўйича қўйилган баҳодан норози бўлган тингловчилар натижалар эълон қилинган кундан эътиборан   
3 иш куни давомида Кенгашга ёзма ёки электрон равишда мурожаат қилади.

11. Мурожаатда қуйидагилар кўрастилиши керак:

мурожаат қилувчининг исми шарифи ва яшаш жойи, мобиль алоқа рақами ва электрон почта манзили;

мурожаат этишга сабаб бўлган ҳолатлар;

мурожаат талабларига асос бўлган маълумотлар.

12. Келиб тушган мурожаатлар Имтиҳон комиссияси томонидан 5 иш куни давомида кўриб чиқилади. Имтиҳон комиссияси мажлиси ўтказиладиган кун ва вақти тўғрисида қоида тариқасида мажлис ўтказилишидан камида бир кун олдин мурожаатчининг мобиль алоқа рақамига СМС хабарнома ёки электрон почта манзилига хабар юборилади.

13. Имтиҳон комиссияси Якуний давлат имтиҳони натижаларига қуйидаги мезонлар асосида баҳо беради:

тингловчининг берилган саволлар мазмунини тўғри аниқлай олиш даражаси;

ўз нуқтаи назарини қонун ҳужжатлари билан асослантириш лаёқати мавжудлиги;

амалий муаммолар ва уларни ҳал қила олиши;

норматив-ҳуқуқий ҳужжатлардан фойдаланганлиги, ҳуқуқий саводхонлиги;

ўз фикрини профессионал тарзда, мантиқий кетма-кетликда ифода этиш қобилияти.

14. Имтиҳон комиссияси мурожаат қилувчининг имтиҳон жараёнида берган жавоблари қайд этилган видео ёзувни унга берилган саволлар билан солиштириш орқали баҳо беради.

15. Имтиҳон ўтказиш тартиби бузилганлиги аниқланган тақдирда эса, якуний давлат имтиҳони комиссияси вакиллари иштирокида, мурожаат этувчига Имтиҳон комиссияси аъзолари томонидан қўшимча саволлар бериш орқали натижалар қайта баҳоланади.

**IV. Якуний қоидалар**

16. Имтиҳон комиссияси кириш ва якунлаш имтиҳонлар натижалари юзасидан қуйидаги қарорлардан бирини қабул қилишга ҳақли:

мурожаат қаноатлантирилмасдан, имтиҳон натижалари ўзгаришсиз қолдиришга;

мурожаатни қаноатлантириб, имтиҳон натижаларини қайта баҳолашга.

17. Имтиҳон комиссияси натижалари мажлис ўказилган куни, Кенгашнинг расмий веб-саҳифасида эълон қилинади.

18. Имтиҳон комиссияси қарори устидан шикоят қилиниши мумкин эмас.

19. Мазкур Низом талабларин бузилиши тегишли жавобгарликка сабаб бўлади.